Ахь дуьйцург тасбихьан ламаз ду, аьлла, хета тхуна. Иза – диъ рака1ат суннат ламаз ду, шена чохь: субхьаналлох1и, валь-хьамду лиллах1и, ва ла илах1а иллаллох1у, валлох1у акбар 300-зза олуш. Цуьнан делил – Ибн 1аббаса (Дела реза хуьлийла цаьршинна) дийцинарг ду, Делан Элчано (Делера салам-маршалла хуьлийла цунна) 1абдул Мутт1алибан к1анте 1аббасе элира, аьлла: «Х1ай 1аббас, х1ай сан деваша, ас совг1ат дай хьуна? Ас итт х1ума хьехий хьуна, ахь уьш кхочушдахь хьан къиношна Дала гечдийр долуш – хьалха диначарна, т1аьхьа диначарна а (пхийттара ваьлчхьана тасбихь ламаз даллалц йолчу юккъехь долу къинош), ширачарна, керлачарна а, ца хууш диначарна, хууш диначарна а, кегийчарна, даккхийчарна а, къайлах диначарна, гуччохь диначарна а? Итт х1ума: ахь диъ рака1ат ламаз дар ду, х1ора рака1атехь фатихьат а, кхин сурат а доьшуш, т1аккха, хьалхарчу рака1атехь уьш дешарх хьо парг1атваьлча, ирахь волуш пхуьйттазза эр ду ахь: субхьаналлох1и, валь-хьамду лиллах1и, ва ла илах1а иллаллох1у, валлох1у акбар. Цул т1аьхьа руку1е г1ур ву хьо, цигахь иза уьттазза эр ду ахь, т1аккха руку1ера хьой хьалавахча, иза уьттазза эр ду ахь. Цул т1аьхьа суждане г1ур ву хьо, цигахь иза уьттазза эр ду ахь, т1аккха сужданера хьой хьалавахча, иза уьттазза эр ду ахь. Цул т1аьхьа суждане г1ур ву хьо, цигахь иза уьттазза эр ду ахь, т1аккха сужданера хьой хьалавахча, иза уьттазза эр ду ахь. Х1ора рака1атехь 75 тасбихь хуьлу иза, деа рака1атехь изза болх бийр бу ахь. Х1ора дийнахь и ламаз дан хьайн ницкъ кхачахь, и дойла ахь. Нагахь хьан ницкъ ца кхачахь, х1ора п1ераскан дийнахь цкъа дойла ахь и. Нагахь хьан ницкъ ца кхачахь, х1ора баттахь цкъа дойла ахь и. Нагахь хьан ницкъ ца кхачахь, х1ора шарахь цкъа дойла ахь и. Нагахь хьан ницкъ ца кхачахь, хьайн оьмарехь цкъа дойла ахь и». Абу Дауд, ибн Мажах1. Тасбихь ламазах а, кхечу суннат ламазех лаьцна мелла а алсам деша йиш ю «Путь» ТРК-хь 2011-чу шарахь арахецначу Магамедов Рахьманан Сулиманан, Алиев Бексолтин Ахьмадан «Суннат ламазаш» ц1е йолчу жайни т1ехь. Источник : ТРК Путь